钦定古今图书集成/历象汇编/岁功典/第098卷 > 渔樵问答 > 溽暑赋 刘子翚
## 钦定古今图书集成/历象汇编/岁功典/第098卷 > 渔樵问答 > 溽暑赋 刘子翚

病翁筋骨支离，当暑弥剧。望雨于南斋之上，拊槛而
歌曰：“使天霣珠，不可以清烦裾；使天霣玉，不可以消
炎酷。”想墨蜧之跃渊，快商羊之舞陆。已而飞霾断野，
细电摇岳。帘绡生润，柱础流渥。心烦冤而若纠，思淫
裔而增浊。疑环居乎曲突，乍窘迹乎重橐。客有问曰：
“溽暑何气哉？”翁曰：“阴阳之争气也。席威者穷而未沮，
鼎盛者，出而见闭也。阴出为《姤》，阳来为复”，自一卦推
之，消长盈虚，曾不离乎六也。《蕤宾》之日，阴一在内，阳
五在外，而六者之运，如星循于次，如辐旋于毂，向之
微者益大，大者日益蹙也。肇于《豕蹢》，极于龙战，贯鱼
以柔顺，履虎而骄僭。盖弱则随，强则睽，随则睦而安，
睽则竞而危，两雄不并居，终必为之变也。方其争也，
奇耦互生，刚柔杂袭，崩腾海逝，𡾰𡶴山立，势均力等，
屹若勍敌。初如秦晋交绥而近斾，又似汉楚相持而
坚壁。彼瀜瀜溃溃者，铄为大焦，熙熙曜曜者，煦为蒸
湿也。其气烟煴滃滃，濛濛底滞胶。淟涊油湙，濡汨
污浥。被金石而销镕，袭衣冠而萎薾。天地汨其清明，
日月沫其晶晔。薄而为雷，则隐辚呼。《喑噫嗢》咽，旋
空欲震，郁而不渫，激而为风，则蓬勃燥冒，翕忽
扬污，发秽，原谷呀呷，历庚而伏，凡四五旬时，犹未歇
也。客曰：“然则气之为沴厉者耶？”翁曰：“不然，夫惟争也，
四时之序平，万化之机行也。子独不闻烹饪之事乎？
实水以釜，传火以薪熚？”“烜烈兮滋炽，汹涌潏溢兮
骤惊。既山鸣而涧吼，亦雾蓊而云蒸。糜坚革熟，鼎俎
之味成焉。故水火不争，为爨者怠；麹糵不争，为醪者
坏；辅弼不争，为国者败。斯言虽小，可以喻大也。”客曰：
“问一得三，蒙昧晓然。惟清论之慰沃，斯烦歊之可捐
者耶？”